L-ewwel ġimgħa ta' skeda fuq l-istazzjon ONE kienet xhieda tat-tisħiħ fil-programmi tal-aħbarijiet u l-ġrajjiet kurrenti, bil-programmi ta' din it-taqsima jintlaqgħu minn eluf ta' telespettaturi li mhux biss segwew iżda pparteċipaw b'kummenti fuq il-midja soċjali, SMS u anke telefonati. "Tajna kelma li din se tkun l-iktar skeda b'saħħitha ta' ġrajjiet kurrenti f'ħafna snin.hekk bdiet u hekk se tkompli," qal Aleander Balzan, Kap ta' ONE NEWS. Fisser kif din l-iskeda hija mibnija wkoll fuq id-diversità tal-ideat fejn l-istazzjon ONE jrid ikun miftuħ għal dibattitu serju li jirrispetta l-intelliġenza tat-telespettatur. "Irridu li d-diskussjoni tħares lejn kull naħa tal-munita. Ovvjament, kulħadd se jkollu opinjoni differenti iżda mbagħad jiġġudika t-telespettatur. F'din il-ġimgħa diġà rajna taħlita ta' opinjonijiet kemm f'One News Breakfast u fi Pjazza kważi ta' kuljum. L-istess taħlita rajnieha f'Arena, il-programm ewlieni ta' diskussjoni u l-istess se jiġri f'One Week. Fejn forsi kellna leħen nieqes x'aktarx kien għax xi stedina ma ġietx aċċettata bħal meta stedinna lil David Casa fi Pjazza biex jitkellem dwar in-nomina ta' Leo Brincat għall-Qorti Ewropea tal-Awdituri," żied Balzan. Fil-fatt Pjazza kien wieħed mill-iktar programmi li ntlaqgħu fejn mhux biss qed issir diskussjoni, iżda bis-sehem ta' ONE NEWS jingħataw aġġornamenti diretti minn fuq il-post ta' ġrajjiet li jkunu qed jiżviluppaw f'pajjiżna. "Rajnieha fil-każ tal-bomba fil-Marsa u iktar fil-każ tal-qtil f'San Ġiljan nhar il-Ġimgħa fejn b'mod dirett aġġornajna t-telespettaturi sakemm imbagħad fl-aħbarijiet tajna t-tagħrif iktar dettaljat għax kien żviluppa," żied jispjega Balzan li rrimarka kif kull programm għandu l-karattersitika tiegħu. "Tanatnejn jitkellem waħdu. M'hemmx x'tispjega. Għandek stil li ntlaqa' tajjeb ħafna fuq ir-radju u fuq it-televiżjoni kompla jkun żviluppat b'mod eċċellenti. Filwaqt li Arena għal darb'oħra reġa' wera li hu l-programm fejn suġġett ikun analizzat bl-aqwa mod bit-telespettatur ikun apprezza u fehem sew l-opinjonijiet tal-persuni fuq il-panel, li mhumiex ftit. Ramona Attard tħobb ukoll tvarja s-suġġetti b'mod li tolqot ukoll aspetti li fil-ħajja tagħna ta' kuljum niddiskutuhom," irrimarka b'ċertu sodisfazzjon Balzan, li fisser kif kollox jagħqad il-Ġimgħa filgħaxija bil-programm One Week. Programm bi preżentazzjoni ta' Janice Bartolo li f'nofs siegħa jiġbor l-aħbarijiet ewlenin tal-ġimgħa u għalhekk ħafna minn dak li kien proprju diskuss ukoll fil-programmi l-oħra. "L-ewwel edizzjoni mal-Prim Ministru kienet biss xhieda ta' kemm aħna ambizzjużi li nagmlu dan il-programm dak li jridu jfittxu dawk li l-Ġimgħa filgħaxija jridu diskussjoni serja," temm jgħid Aleander Balzan, li fakkar kif iktar dettalji u programmi on demand dejjem ikunu fuq one.com.mt, is-sit fejn id-dibattitu jista' wkoll ikompli bil-kummenti tan-nies għax, kif qal Karl Stagno Navarra fil-promozzjoni ta' Pjazza, sa fl-aħħar id-dibattitu u d-diskussjoni għandhom indirizz: ONE.